CELEX: 32021R2236
Language: hu
Date: 2021-12-15 00:00:00
Title: A Bizottság (EU) 2021/2236 végrehajtási rendelete (2021. december 15.) az Előcsatlakozási Támogatási Eszköz (IPA III) létrehozásáról szóló (EU) 2021/1529 európai parlamenti és tanácsi rendelet végrehajtásának egyedi szabályairól

2021.12.16.   
               
               
                  HU
               
               
                  Az Európai Unió Hivatalos Lapja
               
               
                  L 450/10
               
            
         A BIZOTTSÁG (EU) 2021/2236 VÉGREHAJTÁSI RENDELETE
         (2021. december 15.)
         az Előcsatlakozási Támogatási Eszköz (IPA III) létrehozásáról szóló (EU) 2021/1529 európai parlamenti és tanácsi rendelet végrehajtásának egyedi szabályairól
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Előcsatlakozási Támogatási Eszköz (IPA III) létrehozásáról szóló, 2021. szeptember 15-i (EU) 2021/1529 európai parlamenti és tanácsi rendeletre (1) és különösen annak 16. cikkére,
         mivel:
         
                     (1)
                  
                  
                     Az (EU) 2021/947 európai parlamenti és tanácsi rendelet (2) megállapítja az IPA III-tekintetében alkalmazandó, a támogatás végrehajtására vonatkozó szabályokat és eljárásokat. Az (EU) 2021/1529 rendelet (52) preambulumbekezdése és 16. cikke felhatalmazza a Bizottságot arra, hogy a rendelet végrehajtásának egységes feltételeit meghatározó egyedi szabályokat állapítson meg. Egyedi szabályokat kell megállapítani az egyedi helyzetek kezelésére, különösen az (EU) 2021/1529 rendelet I. mellékletében felsorolt kedvezményezettekkel (a továbbiakban: IPA III-kedvezményezettek) való közvetett irányítás, az (EU) 2021/1529 rendelet 2. cikkének b) pontjában meghatározott határokon átnyúló együttműködés és a vidékfejlesztési támogatás tekintetében.
                  
               
                     (2)
                  
                  
                     Annak biztosításához, hogy az előcsatlakozási támogatást az összes IPA III-kedvezményezett esetében azonos módon és a hatékony és eredményes pénzgazdálkodás elvének tiszteletben tartásával hajtsák végre, a Bizottságnak és az IPA III-kedvezményezetteknek pénzügyikeret-partnerségi megállapodások és ágazatspecifikus megállapodások megkötése révén meg kell határozniuk az e rendelet alapján folytatott együttműködésükre vonatkozó elveket.
                  
               
                     (3)
                  
                  
                     A Bizottságnak támogatnia kell az IPA III-kedvezményezettek arra irányuló kapacitásfejlesztési erőfeszítéseit, hogy az uniós jogszabályokban előírt elvekkel és szabályokkal összhangban tudják kezelni az uniós forrásokat. E célból és adott esetben a Bizottságnak költségvetés-végrehajtási feladatokkal kell megbíznia az IPA III-kedvezményezetteket.
                  
               
                     (4)
                  
                  
                     Ennek érdekében egyedi szabályokat kell meghatározni az IPA III-kedvezményezettek költségvetés-végrehajtási feladatokkal történő megbízására vonatkozóan, az (EU, Euratom) 2018/1046 európai parlamenti és tanácsi rendelettel (3) összhangban.
                  
               
                     (5)
                  
                  
                     Részletes szabályok megállapítására van szükség a közvetett irányítás keretében nyújtott IPA III-támogatás végrehajtása során az IPA III-kedvezményezettek által végzett nyomon követésre és értékelésre vonatkozóan.
                  
               
                     (6)
                  
                  
                     Egyedi szabályokat kell megállapítani a jelentéstétel vonatkozásában is, az IPA III-kedvezményezettekre vonatkozó jelentéstételi követelmények további részletezése végett.
                  
               
                     (7)
                  
                  
                     Az IPA III továbbra is támogatja az IPA kedvezményezett felelősségi körével arányos ágazati koordinációs és ellenőrzési rendszerek létrehozását és megerősítését. Az IPA és az IPA II szerinti ágazati megközelítés keretében létrehozott struktúrák továbbra is elláthatják feladataikat, és új ágazati támogatásfelügyeleti bizottságokat kell létrehozni abban az esetben, ha az IPA kedvezményezett felelősségi köre ezt indokolja.
                  
               
                     (8)
                  
                  
                     Egyedi szabályokat kell meghatározni a pénzügyi korrekció, valamint az IPA III-támogatás közvetett irányítás keretében történő végrehajtása során az IPA III-kedvezményezettek tekintetében alkalmazandó eljárás megállapítása céljából.
                  
               
                     (9)
                  
                  
                     Az IPA III-támogatást az IPA III-kedvezményezettek közötti, határokon átnyúló együttműködés előmozdítására kell felhasználni. Az IPA III-kedvezményezettek közötti valódi határokon átnyúló együttműködésnek ki kell terjednie az olyan tevékenységek közös fejlesztésére, végrehajtására és finanszírozására, amelyek a szomszédsági kapcsolatok elmélyítését, a társadalmi-gazdasági fejlődést szolgáló fenntartható partnerségeket vagy az e fejlődést gátló akadályok felszámolását eredményezik.
                  
               
                     (10)
                  
                  
                     Ezért egységes szabályokat kell meghatározni az IPA III-kedvezményezettek közötti, határokon átnyúló együttműködés irányítására, amelyek kiterjednek a határokon átnyúló együttműködési programok irányításában részt vevő struktúrák és hatóságok szerepére és felelősségi körére is.
                  
               
                     (11)
                  
                  
                     E végrehajtási rendelet hatálya nem terjed ki az egy vagy több tagállam és az (EU) 2021/1529 rendelet 2. cikkének a) pontjában meghatározott egy vagy több IPA III-kedvezményezett közötti, határokon átnyúló együttműködésre, kivéve, ha az (EU) 2021/1059 európai parlamenti és tanácsi rendelet (4) 59. cikkével összhangban megkötött finanszírozási megállapodások erre a végrehajtási rendeletre, egy adott pénzügyikeret-partnerségi megállapodásra vagy annak egy konkrét rendelkezésére hivatkoznak.
                  
               
                     (12)
                  
                  
                     Az IPA III keretében nyújtott vidékfejlesztési támogatásnak növelnie kell az agrár-élelmiszeripari ágazat versenyképességét, és elő kell segítenie a közös agrárpolitikára vonatkozó uniós vívmányokhoz való fokozatos közelítést. Egyedi szabályokra van szükség az Európai Mezőgazdasági és Vidékfejlesztési Alapból finanszírozott támogatásokhoz hasonló támogatásoknak a hasonló jellegű feladatkörökkel rendelkező tagállami struktúrákhoz hasonló és a jó kormányzás elveit érvényesítő irányítási és kontrollrendszerek révén történő finanszírozására vonatkozóan.
                  
               
                     (13)
                  
                  
                     Annak érdekében, hogy a 2021. évi IPA III programozása és az egyes programok végrehajtása kellő időben megtörténhessen, e rendeletnek az Európai Unió Hivatalos Lapjában való kihirdetését követő napon hatályba kell lépnie.
                  
               
                     (14)
                  
                  
                     Az e rendeletben előírt intézkedések összhangban állnak az IPA III-bizottság véleményével,
                  
               ELFOGADTA EZT A RENDELETET:
         I. CÍM
         
            TÁRGY ÉS AZ IPA-TÁMOGATÁS VÉGREHAJTÁSÁNAK ÁLTALÁNOS KERETE
         
         
            1. cikk
            Tárgy és hatály
            Ez a rendelet egyedi szabályokat állapít meg az (EU) 2021/1529 rendeletnek az IPA III-támogatás végrehajtási struktúrái, az IPA III-kedvezményezettekkel való közvetett irányítás, továbbá a határokon átnyúló együttműködésre, valamint a mezőgazdasági és vidékfejlesztési támogatásra vonatkozó egyedi szabályok tekintetében történő végrehajtásának egységes feltételeit illetően. Az egy vagy több tagállam és az (EU) 2021/1529 rendelet 2. cikkének a) pontjában meghatározott egy vagy több IPA III-kedvezményezett közötti, határokon átnyúló együttműködés nem tartozik e végrehajtási rendelet hatálya alá, kivéve, ha az (EU) 2021/1059 59. cikkével összhangban megkötött finanszírozási megállapodások erre a végrehajtási rendeletre, egy adott pénzügyikeret-partnerségi megállapodásra vagy annak valamely konkrét rendelkezésére hivatkoznak.
         
         
            2. cikk
            Fogalommeghatározások
            E rendelet alkalmazásában:
            
                        a)
                     
                     
                        „IPA III-kedvezményezett”: az (EU) 2021/1529 rendelet I. mellékletében felsorolt kedvezményezettek valamelyike;
                     
                  
                        b)
                     
                     
                        „pénzügyikeret-partnerségi megállapodás”: a Bizottság és az IPA III-kedvezményezett között létrejött megállapodás, amely megállapítja az IPA III-kedvezményezett és a Bizottság e rendelet alapján folytatott pénzügyi együttműködésének alapelveit;
                     
                  
                        c)
                     
                     
                        „ágazati megállapodás”: a Bizottság és az IPA III-kedvezményezett között egy konkrét IPA III-program végrehajtásának céljából létrejött megállapodás, amely megállapítja a pénzügyikeret-partnerségi megállapodásban vagy a finanszírozási megállapodásokban nem szereplő, alkalmazandó szabályokat és eljárásokat;
                     
                  
                        d)
                     
                     
                        „finanszírozási megállapodás”: a Bizottság és az IPA III-kedvezményezett között az IPA III-támogatás végrehajtása céljából létrejött éves vagy többéves megállapodás;
                     
                  
                        e)
                     
                     
                        „hatóság”: valamely IPA III-kedvezményezett vagy valamely tagállam központi, regionális vagy helyi szintű közigazgatási intézménye vagy szerve;
                     
                  
                        f)
                     
                     
                        „nagyprojekt”: építési beruházások, tevékenységek vagy szolgáltatások sorából álló projekt, amely önmagában egy olyan kifejezett és oszthatatlan gazdasági vagy technikai jellegű feladatot lát el, amelynek egyértelműen meghatározott céljai vannak, és teljes költsége meghaladja a pénzügyikeret-partnerségi megállapodásban rögzített összeget;
                     
                  
                        g)
                     
                     
                        „kedvezményezett”: a határokon átnyúló együttműködési programokon belül a műveletek kezdeményezéséért és végrehajtásáért felelős állami vagy magánszervezet;
                     
                  
                        h)
                     
                     
                        „művelet”: az érintett program ajánlatkérő szerve által vagy hatáskörében kiválasztott projekt, szerződés, cselekvés vagy projektcsoport, amely hozzájárul a kapcsolódó prioritás vagy prioritások célkitűzéseihez;
                     
                  
                        i)
                     
                     
                        „vezető IPA III-kedvezményezett”: az az IPA III-kedvezményezett, amelyet vezetőnek neveztek ki, és amely e minőségében otthont ad a határokon átnyúló program ajánlatkérő szervének.
                     
                  
         
            3. cikk
            Az uniós finanszírozás elvei
            Az IPA III-támogatás az IPA III-kedvezményezettek reformjainak elfogadását és végrehajtását támogatja, az (EU) 2021/1529 rendelet 3. cikkében foglaltaknak megfelelően. Egyedi programokhoz és önálló fellépésekhez mind az IPA III-kedvezményezett, mind az Unió pénzügyi hozzájárulására szükség lehet.
         
         
            4. cikk
            A felelősségvállalás elve
            
               (1)   Az IPA III-támogatás programozásáért és végrehajtásáért elsősorban az IPA III-kedvezményezett felelős.
            
            
               (2)   Az IPA III-kedvezményezett nemzeti IPA-koordinátort nevez ki.
            
            
               (3)   A nemzeti IPA-koordinátor szoros kapcsolatot biztosít az IPA III-támogatás felhasználása és az általános csatlakozási folyamat között.
            
            
               (4)   A nemzeti IPA-koordinátor a Bizottság fő partnere az (EU) 2021/1529 rendelet 7. cikkében említett IPA III programozási keret (a továbbiakban: IPA III programozási keret) célkitűzéseivel és tematikus prioritásaival összhangban történő programozáskoordináció átfogó folyamatában, az IPA III-támogatás végrehajtásának nyomon követésében, értékelésében és a vonatkozó jelentéstételben, ideértve az IPA III-kedvezményezett közigazgatásán belüli és más donorokkal való koordinációt is. A nemzeti IPA-koordinátor továbbá arra törekszik, hogy az IPA III-kedvezményezett közigazgatása a kapcsolódó programok végrehajtásának megkönnyítése érdekében minden szükséges lépést megtegyen.
            
            
               (5)   A nemzeti IPA-koordinátor koordinálja az IPA III-kedvezményezettek részvételét az (EU) 2021/1529 európai parlamenti és tanácsi rendelet és az (EU) 2021/1059 szerinti releváns területi és határokon átnyúló együttműködési programokban. A nemzeti IPA-koordinátor adott esetben átruházhatja ezt a koordinációs feladatot egy, a határokon átnyúló együttműködés irányítására létrehozott struktúrára.
            
            
               (6)   A nemzeti IPA-koordinátor az IPA III-kedvezményezett kormányának vagy központi adminisztrációjának megfelelő felhatalmazással rendelkező magas rangú képviselője.
            
         
         
            5. cikk
            Pénzügyikeret-partnerségi megállapodás, ágazati megállapodások és finanszírozási megállapodás
            
               (1)   A Bizottság és az IPA III-kedvezményezett pénzügyikeret-partnerségi megállapodást köt, amely megállapítja az IPA III-támogatás irányítására, kontrolljára, felügyeletére, nyomon követésére, értékelésére, az azzal kapcsolatos jelentéstételre és ellenőrzésre vonatkozó egyedi rendelkezéseket, valamint arra kötelezi az IPA III-kedvezményezettet, hogy az uniós szabályozás vonatkozó követelményeit saját jogrendjébe átültesse. A pénzügyikeret-partnerségi megállapodást ágazati megállapodások egészíthetik ki, amelyek egyedi rendelkezéseket határoznak meg az IPA III-támogatás irányítására és végrehajtására vonatkozóan adott szakpolitikai területek vagy programok tekintetében.
            
            
               (2)   Kellően indokolt esetek kivételével az IPA III-támogatás csak a pénzügyikeret-partnerségi megállapodás és adott esetben az alkalmazandó ágazati megállapodás hatálybalépését követően ítélhető oda az IPA III-kedvezményezettnek.
            
            
               (3)   A finanszírozási megállapodások tartalmazzák az IPA III-támogatás odaítélési feltételeit, ideértve az IPA III-támogatás végrehajtása során alkalmazandó módszereket, a végrehajtási határidőket, valamint a költségek támogathatóságára vonatkozó szabályokat.
            
            
               (4)   Amennyiben a programokat az IPA III-kedvezményezett közvetett irányítás keretében hajtja végre, a pénzügyikeret-partnerségi megállapodásnak, adott esetben az ágazati megállapodásnak és a finanszírozási megállapodásnak együttesen meg kell felelnie az (EU, Euratom) 2018/1046 rendelet 129. cikkének, 155. cikke (6) bekezdésének és 158. cikkének.
            
            
               (5)   A pénzügyikeret-partnerségi megállapodás valamennyi finanszírozási megállapodásra alkalmazandó. Az ágazati megállapodások adott esetben az ágazati megállapodás által lefedett szakpolitikai területtel vagy programmal kapcsolatban kötött valamennyi finanszírozási megállapodásra alkalmazandók.
            
            
               (6)   Az (EU, Euratom) 2018/1046 rendelet 130. cikkében előírt elemeken túlmenően a pénzügyikeret-partnerségi megállapodások és adott esetben az ágazati megállapodások részletes rendelkezéseket állapítanak meg különösen a következőkre vonatkozóan:
               
                           a)
                        
                        
                           az IPA III-támogatás irányításához, kontrolljához, felügyeletéhez, nyomon követéséhez, értékeléséhez, az azzal kapcsolatos jelentéstételhez és ellenőrzéshez szükséges struktúrák és hatóságok, valamint ezek feladatkörei és felelősségei;
                        
                     
                           b)
                        
                        
                           az IPA III-támogatás költségvetési-végrehajtási feladataival való megbízás céljából az IPA III-kedvezményezett által létrehozandó szükséges struktúrákra és hatóságokra vonatkozó feltételek és követelmények;
                        
                     
                           c)
                        
                        
                           az adókra, illetékekre és díjakra vonatkozó szabályok, az (EU) 2021/947 rendelet 27. cikkének (9) és (10) bekezdésével összhangban;
                        
                     
                           d)
                        
                        
                           a kifizetésekre, az elszámolások vizsgálatára és elfogadására, a pénzügyi korrekciós eljárásokra, a fel nem használt összegek visszavonására, valamint a programok lezárására vonatkozó követelmények.
                        
                     
         
         
            6. cikk
            Jelentéstétel
            A nemzeti IPA-koordinátor a következő pénzügyi év február 15-ig éves jelentést nyújt be a Bizottságnak az IPA III keretében nyújtott pénzügyi támogatás végrehajtásáról. Az egyéb jelentéstételi követelményeket a pénzügyikeret-partnerségi megállapodásban kell meghatározni.
         
         
            7. cikk
            IPA-monitoringbizottság
            
               (1)   A Bizottság és az IPA III-kedvezményezett az első finanszírozási megállapodás hatálybalépésétől számított hat hónapon belül IPA-monitoringbizottságot hoz létre. Ez a bizottság az IPA-monitoringbizottságnak az 1085/2006/EK tanácsi rendelet (5) és a 231/2014/EU európai parlamenti és tanácsi rendelet (6) által meghatározott feladatait is ellátja.
            
            
               (2)   Az IPA-monitoringbizottság felülvizsgálja a finanszírozási megállapodásokban és az IPA III programozási keretben meghatározott eredmények elérését célzó valamennyi intézkedés végrehajtásának általános eredményességét, hatékonyságát, minőségét, koherenciáját, koordinációját és megfelelőségét. E célból adott esetben a 10. cikkben említett ágazati támogatásfelügyeleti bizottságok és az IPA III-kedvezményezett egyéb meglévő központi koordinációs struktúrái által szolgáltatott információkra támaszkodik.
            
            
               (3)   Az IPA-monitoringbizottságot a Bizottság képviselői, a nemzeti IPA-koordinátor, az IPA III-kedvezményezett egyéb érintett hatóságainak és szerveinek képviselői, valamint adott esetben kétoldalú donorok, nemzetközi szervezetek, nemzetközi pénzügyi intézmények és egyéb érdekelt felek – köztük civil társadalmi és magánszektorbeli szervezetek – alkotják.
            
            
               (4)   Az IPA-monitoringbizottság ülésein a Bizottság képviselője és a nemzeti IPA-koordinátor társelnökként jár el.
            
            
               (5)   Az IPA-monitoringbizottság elfogadja saját eljárási szabályzatát.
            
            
               (6)   Az IPA-monitoringbizottság évente legalább egyszer ülésezik. A Bizottság vagy az IPA III-kedvezményezett kérésére eseti üléseket hívhatnak össze, különösen tematikus alapon.
            
         
         II. CÍM
         
            KÖZVETETT IRÁNYÍTÁS AZ IPA III-KEDVEZMÉNYEZETTEK ÁLTAL
         
         
            8. cikk
            Struktúrák és hatóságok
            
               (1)   Az IPA III-kedvezményezettel való közvetett irányítása esetén az IPA III-kedvezményezett a következő struktúrákat és hatóságokat hozza létre:
               
                           a)
                        
                        
                           nemzeti IPA-koordinátor;
                        
                     
                           b)
                        
                        
                           nemzeti programengedélyező;
                        
                     
                           c)
                        
                        
                           a nemzeti programengedélyezőt támogató iroda és a számviteli testületből álló irányítási struktúra;
                        
                     
                           d)
                        
                        
                           irányító hatóságok és közreműködő szervezetek;
                        
                     
                           e)
                        
                        
                           ellenőrző hatóság.
                        
                     
            
               (2)   Az (1) bekezdésben említett struktúrák szerepét és felelősségi körét a pénzügyikeret-partnerségi megállapodásban kell meghatározni.
            
            
               (3)   Az IPA III-kedvezményezett biztosítja a feladatok megfelelő elkülönítését az (1) bekezdésben említett struktúrák és hatóságok között, illetve azokon belül.
            
         
         
            9. cikk
            Közvetett irányítás az IPA III-kedvezményezettek által
            
               (1)   A Bizottság az (EU, Euratom) 2018/1046 rendelet 154. és 158. cikkével összhangban finanszírozási megállapodás megkötése útján az IPA III-kedvezményezettel való közvetett irányítás keretében is végrehajthatja az IPA III-támogatást.
            
            
               (2)   A finanszírozási megállapodás aláírását megelőzően a Bizottság megbizonyosodik az (EU, Euratom) 2018/1046 rendelet 154. cikke (4) bekezdése első albekezdésének a)–f) pontjában meghatározott feltételek teljesüléséről. A Bizottság továbbá megbizonyosodik arról, hogy az e rendelet 8. cikkében említett struktúrák és hatóságok létrehozása megtörtént.
            
            
               (3)   A nemzeti programengedélyező nyomon követi, hogy a 8. cikkben említett struktúrák és hatóságok folyamatosan megfelelnek-e az e cikk (2) bekezdésében foglalt követelményeknek. Amennyiben nem tesznek eleget e követelményeknek, a nemzeti programengedélyező haladéktalanul értesíti a Bizottságot, és megfelelő védintézkedéseket tesz a végrehajtott kifizetések vagy aláírt szerződések tekintetében.
            
            
               (4)   A finanszírozási megállapodás hatálya alá tartozó és az (EU) 2021/947 rendelet 30. cikke (3) bekezdésének első albekezdésében foglalt rendelkezéseket alkalmazó többéves programokat az IPA III-kedvezményezettekkel való közvetett irányítással kell végrehajtani. Az (EU) 2021/947 rendelet 23. cikkében említett többéves cselekvési tervek elfogadásáról szóló határozatoknak adott esetben tartalmazniuk kell a nagyprojektek indikatív jegyzékét. A Bizottság az (EU) 2021/947 rendelet 30. cikke (3) bekezdésének második és harmadik albekezdését alkalmazza, kivéve, ha egy ágazati vagy finanszírozási megállapodásban korábbi határidőt határoztak meg az automatikus visszavonásra.
            
            
               (5)   A (4) bekezdésben említett visszavonás által érintett összeget csökkenteni kell a költségvetési kötelezettségvállalás azon részével egyenértékű összegekkel, amelyre a következő feltételek valamelyike vonatkozik:
               
                           a)
                        
                        
                           a tevékenységet közigazgatási jogorvoslati eljárás vagy felfüggesztő hatályú közigazgatási fellebbezés miatt függesztették fel;
                        
                     
                           b)
                        
                        
                           a program egészének vagy egy részének a végrehajtását súlyosan érintő vis maior miatt nem volt lehetőség kifizetési kérelem benyújtására.
                        
                     A vis maiorra hivatkozó IPA III-kedvezményezettnek igazolnia kell, hogy a vis maior esemény közvetlen hatással van a program egészének vagy egy részének a végrehajtására.
            
            
               (6)   Az IPA III-kedvezményezett a 6. cikkben említett éves jelentésben megküldi a Bizottságnak az e cikk (5) bekezdésének a) és b) pontjában említett feltételekre vonatkozó információkat.
            
         
         
            10. cikk
            Ágazati támogatásfelügyeleti bizottságok
            
               (1)   Az IPA III-kedvezményezett IPA ágazati támogatásfelügyeleti bizottságokat állít fel az IPA III-kedvezményezett által közvetett irányítással végrehajtott, az 1085/2006/EK rendelet, a 231/2014/EU rendelet és az (EU) 2021/1529 rendelet alapján finanszírozott, egy adott ágazatra vonatkozó éves és többéves programok nyomon követésére. Ezeket a bizottságokat legkésőbb az adott ágazatra vonatkozó első finanszírozási megállapodás hatálybalépését követő hat hónapon belül létre kell hozni.
            
            
               (2)   Az arányosság elvével összhangban, a közvetett irányítással végrehajtott éves programok esetében a finanszírozási megállapodásban el lehet tekinteni az IPA ágazati támogatásfelügyeleti bizottság felállításának kötelezettségétől.
            
            
               (3)   IPA ágazati támogatásfelügyeleti bizottság létrehozása esetén ez a bizottság a közvetett irányítás keretében végrehajtott többéves programokon kívül más, az 1085/2006/EK rendelet, a 231/2014/EU rendelet és az (EU) 2021/1529 rendelet alapján finanszírozott, ugyanazon ágazatban közvetlen vagy közvetett irányítással végrehajtott éves programokat is nyomon követhet.
            
            
               (4)   A határokon átnyúló együttműködési programok tekintetében a 18. cikkben említett közös monitoringbizottság látja el az IPA ágazati támogatásfelügyeleti bizottság feladatait.
            
            
               (5)   Minden IPA ágazati támogatásfelügyeleti bizottság nyomon követi a program végrehajtásának előrehaladását. Felülvizsgálja a program keretében megvalósított fellépések végrehajtásának hatékonyságát, eredményességét, minőségét, koherenciáját, koordinációját és megfelelését, továbbá a fellépések kapcsolódó stratégiákkal való összhangját.
            
            
               (6)   Minden IPA ágazati támogatásfelügyeleti bizottság elfogadja saját eljárási szabályzatát.
            
            
               (7)   Az IPA ágazati támogatásfelügyeleti bizottság a releváns IPA kedvezményezett hatóságainak és szerveinek képviselőiből, egyéb érdekelt felekből, köztük gazdasági, társadalmi és környezetvédelmi partnerekből, valamint nemzetközi szervezetek, nemzetközi pénzügyi intézmények és a civil társadalom képviselőiből áll. A Bizottság részt vesz a bizottság munkájában. Az IPA ágazati támogatásfelügyeleti bizottság üléseinek elnöki tisztét az IPA III-kedvezményezett magas rangú képviselője látja el. A szakpolitikai területtől vagy programtól függően a Bizottság társelnökként járhat el a bizottság ülésein.
            
            
               (8)   Az IPA ágazati támogatásfelügyeleti bizottságok tizenkét havonta legalább kétszer üléseznek.
            
         
         
            11. cikk
            A közvetett irányítással megbízott IPA III-kedvezményezett által végzett értékelések
            
               (1)   Az IPA III-támogatást közvetett irányítással végrehajtó IPA III-kedvezményezett felelős az általa irányított programok értékelésének az (EU, Euratom) 2018/1046 rendelet 34. cikkével, az (EU) 2021/947 rendelet 42. cikkével és az alkalmazandó bizottsági iránymutatásokkal összhangban történő elvégzéséért.
            
            
               (2)   Az IPA III-kedvezményezett a Bizottsággal konzultálva értékelési tervet készít, amelyben ismerteti az elvégzendő értékelési tevékenységeket.
            
         
         
            12. cikk
            A Bizottság által alkalmazott pénzügyi korrekció
            
               (1)   A Bizottság pénzügyi korrekciós mechanizmusok alkalmazásával biztosítja, hogy az IPA III-támogatást az alkalmazandó szabályokkal összhangban használják fel.
            
            
               (2)   Pénzügyi korrekcióra az alábbiak okok bármelyikének fennállása esetén kerülhet sor:
               
                           a)
                        
                        
                           bármely hiba, szabálytalanság, csalás, korrupció azonosítása;
                        
                     
                           b)
                        
                        
                           az IPA III-kedvezményezett irányítási és kontrollrendszereiben meglévő gyenge pont vagy hiányosság azonosítása;
                        
                     
                           c)
                        
                        
                           az intézkedés eredményessége vagy fenntarthatósága biztosításának elmulasztása;
                        
                     
                           d)
                        
                        
                           az ellenőrző hatóság ellenőrzési tevékenységi jelentéseinek és véleményeinek Bizottság általi nyomon követése.
                        
                     
            
               (3)   Amennyiben a Bizottság úgy találja, hogy az IPA III hatálya alá tartozó programok kiadásai olyan módon merültek fel, illetve kerültek kifizetésre, ami sérti az alkalmazandó szabályokat, döntést hoz az uniós finanszírozásból kizárandó összegekről.
            
            
               (4)   A pénzügyi korrekciókat adott esetben kompenzáció útján kell végrehajtani a (2) bekezdésben említett helyzetekben.
            
            
               (5)   A Bizottság a jogosulatlanul kifizetett összegek azonosítása és a költségvetésre gyakorolt pénzügyi hatás alapján alkalmazza a pénzügyi korrekciókat. Ha az ilyen összegeket nem lehet pontosan megállapítani egyedi korrekciók alkalmazása céljából, a Bizottság átalánykorrekciókat vagy a megállapítások extrapolálásán alapuló korrekciókat alkalmazhat. A korrekció összegének meghatározásakor a Bizottság figyelembe veszi a (2) bekezdésben említett helyzetek jellegét és súlyosságát és/vagy mértékét és pénzügyi következményeit.
            
         
         
            13. cikk
            Az elszámolások vizsgálata és elfogadása
            A Bizottság a pénzügyikeret-partnerségi megállapodásban vagy adott esetben az ágazati megállapodásban meghatározott, az elszámolások vizsgálatára és elfogadására vonatkozó eljárás alkalmazásával meggyőződik arról, hogy az elszámolások teljesek, pontosak és megfelelnek a valóságnak.
         
         III. CÍM
         
            HATÁROKON ÁTNYÚLÓ EGYÜTTMŰKÖDÉS AZ IPA III-KEDVEZMÉNYEZETTEK KÖZÖTT
         
         
            14. cikk
            Tematikus prioritások és társfinanszírozás
            
               (1)   Az IPA III-támogatás határokon átnyúló együttműködéssel kapcsolatos tematikus prioritásait az (EU) 2021/1529 rendelet III. melléklete határozza meg.
            
            
               (2)   Az uniós társfinanszírozási arány az egyes tematikus prioritások szintjén nem lehet magasabb a határokon átnyúló együttműködési program elszámolható kiadásainak 85 %-ánál.
            
         
         
            15. cikk
            Technikai segítségnyújtás
            
               (1)   Minden határokon átnyúló együttműködési program külön költségvetési előirányzatot tartalmaz a technikai segítségnyújtási támogatásra, amely a határokon átnyúló együttműködési programhoz nyújtott uniós hozzájárulás 10 %-ára korlátozódik.
               A technikai segítségnyújtás támogathatja a program végrehajtásához kapcsolódó előkészítési, irányítási, nyomonkövetési, értékelési, tájékoztatási, kommunikációs, hálózatépítési, vitarendezési, kontroll- és ellenőrzési tevékenységeket, valamint a program végrehajtásához szükséges adminisztratív kapacitások megerősítésére irányuló tevékenységeket. A technikai segítségnyújtás támogathatja különösen a közös technikai titkárság finanszírozását, a kedvezményezettek adminisztratív terheinek csökkentését szolgáló tevékenységeket, ideértve az elektronikus adatcsere-rendszereket, valamint a részt vevő országok hatóságainak és a kedvezményezetteknek az IPA III-támogatás irányításával kapcsolatos kapacitásai megerősítését és a bevett gyakorlatok egymás közötti megosztását szolgáló intézkedéseket is.
            
            
               (2)   A technikai segítségnyújtás az előző és a jövőbeli programozási időszakokra is vonatkozhat.
            
         
         
            16. cikk
            A műveletek programozása és kiválasztása
            
               (1)   A határokon átnyúló együttműködési programokat a Bizottság által rendelkezésre bocsátott mintaprogram alapján a részt vevő IPA III-kedvezményezettek közösen állítják össze, és a Bizottságnak elektronikus úton nyújtják be. A részt vevő IPA III-kedvezményezettek és a Bizottság megállapodnak a támogatható régiók listájáról, amelyet bele kell foglalni a vonatkozó határokon átnyúló együttműködési programba.
            
            
               (2)   A határokon átnyúló együttműködési program keretében kiválasztott műveleteknek egyértelmű határokon átnyúló hatásokkal és előnyökkel kell járniuk.
            
            
               (3)   A határokon átnyúló együttműködési program keretében az ajánlatkérő választja ki a műveleteket a támogatható terület egészét lefedő pályázati felhívások útján.
            
            
               (4)   A részt vevő IPA III-kedvezményezettek a pályázati felhívások körén kívül is azonosíthatnak műveleteket. Ebben az esetben a műveleteket kifejezetten meg kell említeni az (1) bekezdésben említett határokon átnyúló együttműködési programban.
            
            
               (5)   A határokon átnyúló együttműködésre kiválasztott műveletekben legalább két részt vevő IPA III-kedvezményezettnek a kedvezményezettjei vesznek részt. A kedvezményezettek együttműködnek a műveletek kidolgozásában és végrehajtásában. Együttműködnek továbbá a műveletek személyzetének biztosítása vagy a műveletek finanszírozása, vagy mindkettő terén.
            
            
               (6)   Egy művelet egyetlen részt vevő IPA III-kedvezményezettnél is végrehajtható, amennyiben határokon átnyúló hatásokkal és előnyökkel rendelkezik.
            
         
         
            17. cikk
            Kedvezményezettek
            
               (1)   A kedvezményezetteknek a programban részt vevő IPA III-kedvezményezettek valamelyikének területén kell székhellyel rendelkezniük.
            
            
               (2)   A kedvezményezettek maguk közül egyet fő kedvezményezettnek jelölnek ki. A fő kedvezményezett felelős a teljes művelet végrehajtásának biztosításáért, nyomon követi a művelet szerződésben meghatározott feltételek melletti végrehajtását, valamint a többi kedvezményezettel megállapodik a művelethez biztosított pénzösszegekkel való hatékony és eredményes pénzgazdálkodás garantálásához szükséges rendelkezésekről, ideértve a jogtalanul kifizetett összegek visszafizetésére vonatkozó rendelkezéseket is.
            
         
         
            18. cikk
            Struktúrák és hatóságok
            
               (1)   Az IPA III-kedvezményezettek esetében az alábbi struktúrák vesznek részt a határokon átnyúló együttműködési programok irányításában:
               
                           a)
                        
                        
                           a határokon átnyúló együttműködési programban részt vevő IPA III-kedvezményezettek nemzeti IPA-koordinátorai, amelyek közösen felelősek annak biztosításáért, hogy a javasolt határokon átnyúló együttműködési programokban meghatározott célkitűzések összhangban álljanak az IPA III programozási keret célkitűzéseivel;
                        
                     
                           b)
                        
                        
                           amennyiben a határokon átnyúló program végrehajtása közvetett irányítás keretében történik, a vezető IPA III-kedvezményezett nemzeti programengedélyezője és irányítási struktúrája a 8. cikk (1) bekezdésének c) pontjában említetteknek megfelelően;
                        
                     
                           c)
                        
                        
                           valamennyi részt vevő IPA III-kedvezményezett határokon átnyúló együttműködési struktúrái, amelyek szorosan együttműködnek a vonatkozó határokon átnyúló együttműködési program programozásában és végrehajtásában. Közvetett irányítás esetén a vezető IPA III-kedvezményezett határokon átnyúló együttműködési struktúrája látja el az irányító hatóság 8. cikk (1) bekezdésének d) pontjában említett feladatait. Az irányító hatóság kijelöli a közreműködő szervezeteket;
                        
                     
                           d)
                        
                        
                           amennyiben a határokon átnyúló program végrehajtása az IPA III-kedvezményezettel való közvetett irányítás keretében történik, a 8. cikk (1) bekezdésének e) pontjában említett ellenőrző hatóság. Amennyiben az ellenőrző hatóság nem rendelkezik felhatalmazással arra, hogy feladatait a határokon átnyúló együttműködési program által lefedett terület egészén ellássa, munkáját a határokon átnyúló együttműködési programban részt vevő minden egyes ország képviselőiből álló ellenőri csoport segíti.
                        
                     
            
               (2)   Az (1) bekezdésben említett struktúrák szerepét és felelősségi körét a pénzügyikeret-partnerségi megállapodásban kell részletesebben meghatározni.
            
            
               (3)   A részt vevő IPA III-kedvezményezettek minden egyes határokon átnyúló együttműködési program tekintetében közös támogatásfelügyeleti bizottságot hoznak létre, amely a 10. cikkben említett ágazati támogatásfelügyeleti bizottság szerepét is betölti.
            
            
               (4)   A Bizottság, valamint az egyéb struktúrák és hatóságok – köztük a közös támogatásfelügyeleti bizottság – munkájának támogatása céljából közös technikai titkárságot hoznak létre. Ugyanaz a közös technikai titkárság több határokon átnyúló együttműködési program előkészítését és végrehajtását is segítheti.
            
            
               (5)   Az IPA III-kedvezményezett általi közvetett irányítás esetén a részt vevő IPA III-kedvezményezettek kétoldalú vagy többoldalú megállapodást kötnek, amely meghatározza az adott határokon átnyúló együttműködési program végrehajtására vonatkozó felelősségüket. Az ilyen megállapodásra vonatkozó minimumkövetelményeket a pénzügyikeret-partnerségi megállapodás határozza meg.
            
         
         
            19. cikk
            Egyedi finanszírozási rendelkezések
            Az IPA III keretében megvalósuló, határokon átnyúló együttműködési programokat közvetlen vagy közvetett irányítással, többéves programok keretében hajtják végre.
         
         IV. CÍM
         
            MEZŐGAZDASÁG ÉS VIDÉKFEJLESZTÉS
         
         
            20. cikk
            A vidékfejlesztési támogatásra vonatkozó egyedi rendelkezések
            
               (1)   A vidékfejlesztési támogatás többéves program, nevezetesen az (EU) 2021/947 rendelet 23. és 24. cikke szerinti többéves cselekvési terv tárgyát képezi, amelyet az IPA III-kedvezményezett által kijelölt illetékes hatóságok központi szinten dolgoznak ki, majd nyújtanak be a Bizottságnak a megfelelő érdekelt felekkel folytatott konzultációt követően.
            
            
               (2)   A vidékfejlesztési programokat az IPA III-kedvezményezettek az (EU, Euratom) 2018/1046 rendelet 62. cikke (1) bekezdésének c) pontjával összhangban közvetett irányítással hajtják végre, és azok lehetővé teszik az Európai Mezőgazdasági Vidékfejlesztési Alapból finanszírozott, kiválasztott intézkedéstípusok finanszírozását.
            
            
               (3)   A vidékfejlesztési programok tekintetében a 8. cikk (1) bekezdésének d) pontjában említett struktúrák a vidékfejlesztést célzó előcsatlakozási támogatási eszköz (IPARD) hatóságából és irányító hatóságából állnak, amelyek szoros együttműködésben működnek.
            
            
               (4)   A beruházás teljes elszámolható költségein belül a közkiadás százalékos arányának meghatározásához nem veszik számításba az olyan nemzeti támogatást, amely az (EU) 2021/1529 rendelet alapján biztosított uniós hozzájárulás nélkül nyújtott hitelekhez való hozzájutást segíti elő.
            
            
               (5)   A vidékfejlesztési programok keretében megvalósuló beruházási projektek továbbra is jogosultak uniós finanszírozásra, feltéve, hogy az utolsó kifizetéstől számított öt éven belül nem esnek át jelentős módosításon.
            
            
               (6)   A vidékfejlesztési programok esetében a 10. cikkben említett ágazati támogatásfelügyeleti bizottság az IPARD ágazati támogatásfelügyeleti bizottság.
            
         
         V. CÍM
         
            ZÁRÓ RENDELKEZÉS
         
         
            21. cikk
            
               
                  Hatálybalépés és alkalmazás
               
            
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 330., 2021.9.20., 1. o.
         
         
            (2)  Az Európai Parlament és a Tanács (EU) 2021/947 rendelete (2021. június 9.) a Szomszédsági, Fejlesztési és Nemzetközi Együttműködési Eszköz (Globális Európa) létrehozásáról, a 466/2014/EU határozat módosításáról és hatályon kívül helyezéséről, valamint az (EU) 2017/1601 rendelet és a 480/2009/EK, Euratom tanácsi rendelet hatályon kívül helyezéséről (HL L 209., 2021.6.14., 1. o.).
         
            (3)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (4)  Az Európai Parlament és a Tanács (EU) 2021/1059 rendelete (2021. június 24.) az Európai Regionális Fejlesztési Alap és külső finanszírozási eszközök által támogatott európai területi együttműködési célkitűzésre (Interreg) vonatkozó egyedi rendelkezésekről (HL L 231., 2021.6.30., 94. o.).
         
            (5)  A Tanács 1085/2006/EK rendelete (2006. július 17.) egy előcsatlakozási támogatási eszköz (IPA) létrehozásáról (HL L 210., 2006.7.31., 82. o.).
         
            (6)  Az Európai Parlament és a Tanács 231/2014/EU rendelete (2014. március 11.) az IPA II Előcsatlakozási Támogatási Eszköz létrehozásáról (HL L 77., 2014.3.15., 11. o.).